Party eis LUR se kop ná dood van pasiënteArgieffoto: Qedani Mahlangu Die Demokratiese Alliansie (DA) het Donderdag versoek dat Qedani Mahlangu, Gauteng se LUR van gesondheid, moet bedank of afgedank moet word nadat dit aan die lig gekom het dat 36 psigiatriese pasiënte oor die afgelope vier maande in Gauteng gesterf het. Dié pasiënte is dood nadat die departement van gesondheid hulle vroeër vanjaar van die Life Esidimeni-psigiatriese hospitaal na verskeie nie-regeringsorganisasies (NRO’s) oorgeplaas het. Life Esidimeni het vir meer as 40 jaar, onder kontrak van die provinsiale regering, langtermyn chroniese geestesgesondheidsorg aan duisende Gautengse pasiënte verskaf. Die departement het in Oktober sy kontrak met die hospitaal beëindig aangesien dit “onbekostigbaar” geword het om die 2 378 pasiënte teen R323 miljoen by private instellings te behandel. Mahlangu het Dinsdag inligting oor dié sterftes tydens ŉ mondelinge vraag-en-antwoordsessie in die wetgewer bekend gemaak. Aaron Motsoaledi, minister van gesondheid, het Woensdag hierop gereageer en gesê die gesondheidsombudsman [prof. Malegapuru Makgoba] se kantoor gaan die beweringe ondersoek. “Mahlangu is vir dié krisis te blameer en sy moet bedank of deur premier David Makhura afgedank word. Die pasiënte het gesterf by NRO’s wat nie toegerus was vir hul versorging nie,” het Jack Bloom, DA-LP en die party se woordvoerder oor gesondheid, Donderdag gesê. “Mahlangu het voortgegaan om die kontrak met Life Healthcare te kanselleer ten spyte van waarskuwings dat meer tyd nodig was om geskikte alternatiewe instellings te vind. Ten spyte van vertoë deur familielede van die pasiënte het sy gesê die NRO’s is behoorlik gekeur en gemonitor om goeie sorg te verseker.” Bloom het gesê hy is byna seker al 36 pasiënte sou nog gelewe het as hulle steeds in die sorg van Life Esidimeni was.